GEORGE NUUS - Maxwell Meas, 'n voormalige superintendent van siviele ingenieursdienste, sê hy kan nou op sy toekoms in konstruksie konsentreer ná sy lang uitgerekte arbitrasieproses teen die George-munisipaliteit vandeesmaand tot 'n einde gekom het.
Meas is sy pos as superintendent van riolering in Februarie 2018 kwyt nadat hy deur die George-munisipaliteit afgedank is. Hy is skuldig bevind aan drie van vier klagtes teen hom wat verband hou met 'n 2013-tender vir die onderhoud van rioolpypleiding.
Ofskoon Meas eerder gehoop het vir 'n uitkoms waar hy weer in sy pos aangestel word, berus hy hom by die hof se uitspraak.
In 2017 het die munisipaliteit 'n arbitrasiesaak teen twee ander amptenare, wat by dieselfde saak betrek is, verloor.
Tydens Meas se dissiplinêre verhoor is bevind dat hy oneerlik was omdat hy nie sy belange verklaar het nie. Meas was deel van 'n komitee wat besluite oor die betrokke tender geneem het. Die eienaar van die maatskappy wat die tender ontvang het, was in 'n stadium in 'n romantiese verhouding met Meas se broer. Volgens Meas was dit eers 'n geruime tyd nadat die tender toegeken is. Sy broer is nie 'n werknemer by die munisipaliteit nie.
Meas is aanvanklik ook aangekla vir die afteken van bedrae groter as R30 000, waarvoor hy nie magtiging gehad het nie. Hy is op hierdie aanklag onskuldig bevind.